2016. október 27-én és 28-án a Debreceni Egyetem BTK Filozófia Intézete és az MTA BTK Filozófiai Kutatóintézetének Hermeneutikai Kutatócsoportja Debrecenben konferenciát rendez

**A TANÚSÍTÁS**

címmel. Konferenciánk a **tanúsítás** kérdéskörére, valamint a **tanúsítás** és a **lehetőség** találkozási vagy ütközési pontjaira szeretné ráirányítani a figyelmet. Arra a pontra, ahol egy addig nem látott és nem remélt – lehetségesnek nem tartott – dolog vagy esemény mégis faktuálisan megmutatkozik. Olyan kérdéseket remélünk az előadásokkal fókuszpontba állítani, mint például: mikor kezdett el valami lehetségesnek tűnni, függetlenül attól, hogy valósággá tudott-e válni később, vagy, ellenkezőleg, mikor lesz valami mégis lehetséges annak ellenére, hogy úgy véljük: ez nem az az eset, amiből valóság lehet bármikor. Előbbit az „elszalasztott lehetőség” eseteként ismerjük, utóbbit a „nem remélt lehetőség” eseteként. Mindkettőben jelen van a tanúsítás mozzanata, azé, ami a **lehetőséget** a **ténylegesség** felé mozdítja el, ám anélkül, hogy egyszersmind kezeskedne majdani **valósággá válása** felől. Mindez csak egyetlen (fenomenológiai) példa a tanúsításra, mely más értelemben és összefüggésben a vallás, a pszichológia, a történettudomány, az esztétika vagy éppen az irodalom és a különböző művészeti formák területén jó néhány alakváltozatban felbukkan. Vajon igaz-e az, hogy az említett tudásformákban, diszkurzív rendekben a tanúsítás/tanúság dilemmája a **paradoxon**, a **krízis** és az **apória** alakzatához kötődik, merthogy a tanúságtevő egyfelől szeretné önnön **episztemikus kompetenciá**jának birtokában másokkal megosztani azt, amit megtudott, látott, érzékelt, másfelől ez a tudása szükségképpen s végérvényesen **titok** marad? A tanú, tanúsító vagy tanúságtevő igazsága végső soron megközelíthetetlen. Tapasztalata a szavak által közölhetetlen marad. Derrida *A tanúsítás poétikája és politikája* című könyvében írja, hogy „a tanúsítás őseredeti tapasztalata folytonosan titok marad, az a tanú privilégiuma, akinek a helyébe senki nem léphet, mert ő lényegét tekintve egyedi, ő tudja, mit látott, élt át, érzett”. Vagy pedig éppen hogy lehetővé kell tenni, hogy a tanúság/tanúsítás **nyilvánvalóvá váljon**, a beszédnek és a tettnek olyan formáit szükséges megteremteni, amelyekben ugyan aporetikus módon, de mégiscsak újra **megtörténhet, ami igaz**.

Előadók:

Angyalosi Gergely, Balogh László Levente, Bényei Tamás, Bujalos István, Czeglédi András,

Fazakas Sándor, Gábor György, Gulyás Gábor, ***Heller Ágnes***, Hévizi Ottó, Kardos András

Kicsák Lóránt, Kiss Lajos András, Loboczky János, Pólik József, Pongrácz Tibor

Széplaky Gerda, Szirák Péter, Szűcs Teri, Takáts Miklós, Trembeczki István

Ullmann Tamás, ***Vajda Mihály***, Valastyán Tamás